SL Uradni list Evropske unije L 317/26

IZVEDBENA UREDBA KOMISIJE (EU) 2015/2233

z dne 2. decembra 2015

o spremembi Izvedbene uredbe (EU) št. 540/2011 glede pogojev za registracijo aktivne snovi haloksifop-P

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (1), ter zlasti druge alternative iz člena 21(3) in člena 78(2) Uredbe,

ob upoštevanju naslednjega:

(1) Aktivna snov haloksifop-P je bila z Direktivo Komisije 2010/86/EU (2) vključena v Prilogo I k Direktivi Sveta 91/414/EGS (3) pod pogojem, da zadevne države članice zagotovijo, da prijavitelj, na čigar zahtevo je bil haloksifop-P vključen v navedeno prilogo, predloži nadaljnje potrditvene informacije o tveganju za onesnaženje podtalnice z njegovimi metaboliti v tleh.

(2) Aktivne snovi, vključene v Prilogo I k Direktivi 91/414/EGS, se štejejo za odobrene v skladu z Uredbo (ES) št. 1107/2009 in so navedene v delu A Priloge k Izvedbeni uredbi Komisije (EU) št. 540/2011 (4).

(3) Prijavitelj je Avstriji, državi članici poročevalki, v za to določenem roku predložil dodatne informacije v obliki študij, da bi potrdil oceno tveganja za podtalnico.

(4) Avstrija je ocenila dodatne informacije, ki jih je predložil prijavitelj. Svojo oceno je v obliki dodatka k osnutku poročila o oceni 15. oktobra 2013 predložila drugim državam članicam, Komisiji in Evropski agenciji za varnost hrane (v nadaljnjem besedilu: Agencija).

(5) Komisija se je posvetovala z Agencijo, ki je svoje mnenje o oceni tveganja za haloksifop-P predstavila 28. novembra 2014 (5).

(6) Komisija je menila, da je na podlagi dodatnih informacij, ki jih je predložil prijavitelj, metabolit DE-535 piridinon treba obravnavati kot toksikološko pomemben in se zato ne bi smel pojavljati v koncentracijah, višjih od regulativne mejne vrednosti za podtalnico v višini 0,1 μg/l.

(7) Komisija je prijavitelja pozvala, naj predloži pripombe k poročilu o pregledu haloksifopa-P.

(8) Komisija je sklenila, da zahtevane nadaljnje potrditvene informacije niso bile v celoti zagotovljene in da nesprejemljivega tveganja za podtalnico ni mogoče izključiti, razen z uvedbo dodatnih omejitev.

(9) Potrjeno je, da se aktivna snov haloksifop-P šteje za odobreno v skladu z Uredbo (ES) št. 1107/2009. Da se prepreči prisotnost navedenega metabolita v podtalnici nad mejno vrednostjo iz uvodne izjave 6, pa je kljub temu primerno spremeniti pogoje uporabe te aktivne snovi zlasti z omejevanjem odmerkov in pogostosti njenega nanosa.

(10) Prilogo k Izvedbeni uredbi (EU) št. 540/2011 bi bilo zato treba ustrezno spremeniti.

(11) Državam članicam bi bilo treba zagotoviti čas za spremembo ali preklic registracij fitofarmacevtskih sredstev, ki vsebujejo haloksifop-P.

(12) Za fitofarmacevtska sredstva, ki vsebujejo haloksifop-P in pri katerih države članice odobrijo prehodno obdobje v skladu s členom 46 Uredbe (ES) št. 1107/2009, bi to obdobje moralo trajati največ 18 mesecev po začetku veljavnosti te uredbe.

(13) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1

Sprememba Izvedbene uredbe (EU) št. 540/2011

Priloga k Izvedbeni uredbi (EU) št. 540/2011 se spremeni v skladu s Prilogo k tej uredbi.

Člen 2

Prehodni ukrepi

Države članice v skladu z Uredbo (ES) št. 1107/2009 do 23. junija 2016 po potrebi spremenijo ali prekličejo veljavne registracije fitofarmacevtskih sredstev, ki vsebujejo haloksifop-P kot aktivno snov.

Člen 3

Prehodno obdobje

Morebitno prehodno obdobje, ki ga države članice odobrijo v skladu s členom 46 Uredbe (ES) št. 1107/2009, je čim krajše, izteče pa se najpozneje do 23. junija 2017.

Člen 4

Začetek veljavnosti

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 2. decembra 2015 Za Komisijo Predsednik Jean-Claude JUNCKER

(1) UL L 309, 24.11.2009, str. 1.

(2) Direktiva Komisije 2010/86/EU z dne 2. decembra 2010 o spremembi Direktive Sveta 91/414/EGS zaradi vključitve haloksifopa-P kot aktivne snovi (UL L 317, 3.12.2010, str. 36).

(3) Direktiva Sveta 91/414/EGS z dne 15. julija 1991 o dajanju fitofarmacevtskih sredstev v promet (UL L 230, 19.8.1991, str. 1).

(4) Izvedbena uredba Komisije (EU) št. 540/2011 z dne 25. maja 2011 o izvajanju Uredbe (ES) št. 1107/2009 Evropskega parlamenta in Sveta glede seznama registriranih aktivnih snovi (UL L 153, 11.6.2011, str. 1).

(5) Evropska agencija za varnost hrane; Conclusion on the peer review of the pesticide risk assessment of confirmatory data submitted for the active substance haloxyfop-p. (Sklep o strokovnem pregledu ocene tveganja pesticidov na podlagi potrditvenih podatkov, predloženih za aktivno snov haloksifop-P) EFSA Journal 2014;12(12):3931, 33 str. doi:10.2903/j.efsa.2014.3931. Na voljo na spletu: www.efsa.europa.eu/efsajournal.htm.